Повече информация за темата на Филип Морис:

Цигарените филтри (фасовете) са един от най-големите замърсители на обществени места – плажове, гори и планини, градска среда. Фасовете не следва да се събират разделно, тъй като те са замърсени, и се разграждат в природата до 15 години в зависимост от средата. Затова цигарените филтри трябва да се изхвърлят в предназначените за общия отпадък места – в кошчетата.

Основните цели на информационната кампания, за която трябва да се разработи стратегия, са опазване на природата и градската среда, повишаване на осведомеността на потребителите (пълнолетните пушачи) относно проблема със замърсяването с цигарени филтри, както и създаване на ангажираност по темата, която да доведе до промяна на поведението на потребителите. Стратегията следва да включва и сътрудничество между частния и НПО сектор от една страна и общините в България от друга, така че темата да се популяризира по места и да доведе до промяна на поведението на потребителите и по-чиста градска среда в различните региони на страната.